b'\n_START_ARTICLE_\nKombinatorika\n_START_PARAGRAPH_\nKombinat\xc3\xb3rika je matemati\xc4\x8dna disciplina, ki preu\xc4\x8duje kon\xc4\x8dne ali \xc5\xa1tevne diskretne strukture, na koliko na\xc4\x8dinov je mo\xc5\xbeno razporediti, preurediti oziroma izbrati dolo\xc4\x8deno mno\xc5\xbeico elementov iz mno\xc5\xbeice s kon\xc4\x8dno mnogo elementi. Elementi so lahko poljubni \xe2\x80\x93 na primer: osebe, predmeti, \xc5\xa1tevila, ki se jih ozna\xc4\x8di s simboli, \xc5\xa1tevkami, \xc4\x8drkami, barvami, ipd.). Med aspekte kombinatorike spadajo: \xc5\xa1tetje struktur dane vrste in velikosti (enumerativna kombinatorika), odlo\xc4\x8danje o dolo\xc4\x8denih pogojih za kriterije, ter konstruiranje in analiziranje objektov za katere veljajo kriteriji (kot v teoriji kombinatori\xc4\x8dne konstrukcije in teoriji matroidov), iskanje \xc2\xbbnajve\xc4\x8djih\xc2\xab, \xc2\xbbnajmanj\xc5\xa1ih\xc2\xab\xc2\xa0ali \xc2\xbboptimalnih\xc2\xab\xc2\xa0objektov (ekstremalna kombinatorika in kombinatori\xc4\x8dna optimizacija), in raziskovanje kombinatori\xc4\x8dnih struktur v algebrskem smislu, ali uporaba algebrskih tehnik na kombinatori\xc4\x8dne probleme (algebrska kombinatorika)._NEWLINE_Kombinatori\xc4\x8dni problemi se pojavljajo na mnogih podro\xc4\x8djih \xc4\x8diste matematike, \xc5\xa1e posebej v algebri, verjetnostnem ra\xc4\x8dunu, topologiji in geometriji. Kombinatorika ima tudi veliko uporab v matemati\xc4\x8dni optimizaciji, ra\xc4\x8dunalni\xc5\xa1tvu, ergodi\xc4\x8dni teoriji in statisti\xc4\x8dni fiziki. Veliko kombinatori\xc4\x8dnih vpra\xc5\xa1anj se je zgodovinsko obravnavalo v osami, in dalo ad hoc re\xc5\xa1itve problemov v nekaterih matemti\xc4\x8dnih kontekstih. V poznem 20. stoletju so razvili mo\xc4\x8dne in splo\xc5\xa1ne teoreti\xc4\x8dne metode, tako da je kombinatorika zaslu\xc5\xbeeno postala neodvisna veja matematike. Druga\xc4\x8de pa se kombinatoriko pogosto \xc5\xa1teje za pomo\xc5\xbeno panogo verjetnostnega ra\xc4\x8duna. Ena od najstarej\xc5\xa1ih in najdostopnej\xc5\xa1ih delov kombinatorike je teorija grafov, ki ima tudi sama veliko naravnih povezav z drugimi podro\xc4\x8dji. Kombinatorika se velikokrat rabi v ra\xc4\x8dunalni\xc5\xa1tvu pri iskanju formul in obravnavanju ocen pri analizi algoritmov._NEWLINE_Matematik ali matemati\xc4\x8darka, ki raziskujeta na podro\xc4\x8dju kombinatorike, sta kombinatorik in kombinatori\xc4\x8darka.\n_START_SECTION_\nOsnovni kombinatori\xc4\x8dni problemi\n_START_PARAGRAPH_\nMed osnovne pojme (klasi\xc4\x8dne) kombinatirike spadajo permutacije, variacije, kombinacije, particije in kompozicije. Eden od glavnih problemov v kombinatoriki je dolo\xc4\x8devanje \xc5\xa1tevila raznih kombinatori\xc4\x8dnih objektov.'